Hulpfonds se miljarde ingespan vir brandpunte | Netwerk24
Deur William Horne 13 Julie 2020 15:14
Die Solidariteitsfonds het al bykans R2 miljard aan die gesondheidstelsel geskenk om die Covid-19-pandemie in bedwang te bring en noodsaaklike mediese toerusting aan hospitale te verskaf. Foto: Solidariteitsfonds
Die fonds sê in 'n verklaring dat die geld tussen die drie brandpunte, Gauteng, die Wes-Kaap en Oos-Kaap verdeel gaan word om die gesondheidstelsel gereed te kry vir die piek van infeksies wat eersdaags op pad is.
Volgens die departement van gesondheid verwag die regering dat 100 000 beddens in algemene sorgeenhede nodig gaan wees, en 26 000 in waakeenhede.
Die Solidariteitsfonds se skenking sal hoofsaaklik gaan om beddens te verskaf in openbare hospitale waar daar tans 'n groot gebrek is.
Die meeste geld is aan Gauteng toegeken – R209 miljoen om hoësorgtoerusting te bekom en die tydelike hospitaalgeriewe by Nasrec aan te vul.
Die Wes-Kaap het R120 miljoen ontvang om beddens te bekom asook ventilators te verskaf aan hospitale se waakeenhede in die provinsie.
Vir die Oos-Kaap is R76 miljoen goedgekeur waar daar 'n groot gebrek is aan beddens in hospitale. In plaas van ventilators is daar ook "hoë-vloei suurstofmasjiene" aangeskaf wat kostedoeltreffender is as indringende ventilators.
'n Bykomende R250 miljoen is goedgekeur om 20 000 ventilators plaaslik te laat vervaardig. Hierdie ventilators sal teen einde Augustus gereed wees, betyds vir die aankoms van die piek van infeksies teen einde September.
Die Solidariteitsfonds het al sedert sy aanvang in Maart meer as R2,097 miljard se uitbetalings goedgekeur.
R1,929 miljard hiervan was regstreeks vir gesondheidsorg.
Die fonds sê teen 9 Julie het hy al R3,02 miljard se beloftes van skenkings ontvang waarvan R2,7 miljard reeds oorbetaal is.